
        Den hjelp vi takker himmelen for, er titt lagt i oss selv.

        ⏤William Shakespeare

      

      

      
        
        Gjendiktet av Erik Blystad i «Når enden er god, er allting godt»

      Bjørn klappet igjen menyen.

      «Du vet, den hytta du siklet etter i vinter?» sa han.

      «Hva er bok choy og shimegi», sa jeg. Jeg var ikke ferdig med å finne ut av hovedrettene.

      «Kål og sopp», sa Bjørn.

      «Men du spurte om noe. Hytte?» sa jeg.

      «Ja, vi gjør en liten vri med prisen.»

      «Prisen? Det var vel snakk om fem og en halv?»

      Servitøren kom bort. «Klar for å bestille?» Hun var knapt tjue, og hadde en behagelig stemme.

      Bjørn tok piggvar, ingen forrett, ost til dessert.

      «Kan du finne en vin som passer, vennen min», sa han. «Og så kjære deg, må vi ha kaffe og en avstemt konjakk til.»

      Jeg hadde hørte ham snakke på den måten før. Det var humor, forklarte han meg en gang. Litt privat humor, kanskje, men folk flest hang med, det var han trygg på. Jeg syntes bare det var pinlig.

      Servitøren flyttet blikket til meg.

      «Jeg tar det samme som han», sa jeg, og skjønte at det hørtes tafatt ut. Jeg skulle til å ombestemme meg, men det ville bli enda mer klosset.

      Det er viktig for meg å få frem at Bjørn slett ikke er arrogant eller sleip. Han opererer ikke for mye i gråsoner. Jeg har kjent Bjørn siden barneskolen, og burde ha god peiling på mannen. Okay, han kan være intens, og han får deg til å se ting fra sin vinkel, uten at jeg dermed vil kalle ham manipulerende. Bjørn er en god kamerat, han er lettrørt, og han sørger for at firmaet hans gir sin skjerv, ikke bare til menigheten, også til idrett og rusomsorg.

      For noen år siden spurte han om jeg ba for maten når jeg spiste ute. Han sa det på en vennlig måte, av oppriktig interesse. Dette forteller jeg bare for å forklare at Bjørn egentlig har hode, hjerte og gudstroa på rett plass. Jeg forklarte at jeg egentlig ikke gjorde det, av hensyn til andres oppfatninger og tilhørighet. Han smilte forståelsesfullt, og betrodde at han selv pleide å lukke øynene et kort øyeblikk, et svært kort øyeblikk, og si en kort takksigelse inni seg. Jeg skyndte meg å si at det gjorde jeg også, selv om det ikke var sant.

      Etter å ha forsikret seg om at bestillingen var riktig, gikk servitøren etter vinkart. Bjørn tok opp tråden med hytta, ganske nær et kjent alpinsenter, oppført for to år siden og med badstue og to bad.

      «Fjellhytter har vært treigt de siste årene», sa han. «Vi har et dusin nyoppførte, inkludert den du var og kikket på i fjor. Fortsatt ikke solgt. Men så…»

      Bjørn lente seg over bordet. «Vi har sett på tallene, og nå kommer de til å gå for drøyt tre. Men før du sier noe…»

      Han holdt blikket mitt. «De to første hyttene har fellesgjeld som er inkludert i prisen. Den blir ettergitt på et seinere tidspunkt, og dermed går de egentlig for snaut to mill. Vet du hvorfor?»

      Jeg ristet på hodet.

      «Når salget ser ut til å løsne, kommer kjøperne. Vi kaller det for lokkeduesalg. Det er bare en fleip, internt. Formelt kaller vi det for pilotsalg. Helt legitimt, og akkurat i dette tilfellet, en super sjanse til å gi deg noe tilbake.»

      «Tilbake? Jeg er ikke helt med?»

      «Hør litt», sa Bjørn. «Vi selger ikke pilothytter til hvem som helst. Det må være noen med nettverk og godt omdømme. Og du med ditt nettverk! Folk ser på deg som en trygg og pålitelig politiker, ikke noe ekstremt eller oppblåst der i gården. Når en mann av ditt kaliber eier en av hyttene, tenker folk at det er et fornuftig kjøp også for dem.»

      Servitøren var tilbake med vinkart og en flaske hvitvin.

      «Vi har alle på kartet, men denne er helt spesiell. Roche de Bellene. Den er en Saint-Romain, og er suveren både til piggvaren og ostene etterpå. Akkurat nok syrlig til å balansere opp mot fisken.»

      «Den er sikkert fantastisk», sa Bjørn uten å kikke på flasken. Han førte pekefingeren nedover vinkartet. «Men det er denne vi skal ha. Sandhi Chardonnay. Den balanserer ikke, den forsterker.»

      «Ta forresten denne til kaffen», sa han og pekte nederst på kartet.

      Servitøren måtte bøye seg for å lese. Bjørn fikk med seg bluseåpningen. Jeg tror han også trakk inn luft gjennom neseborene.

      «Det er en Calvados. Calvados er eplebrennevin, ikke sant, kjære deg», sa han.

      Jenta ga oss begge et nøytralt smil, om man kan si det sånn. Så forsvant hun med vinkartet. Et øyeblikk lurte jeg på om Bjørns atferd faktisk imponerte, eller tvert imot resulterte i at tjenestevilligheten sank noen hakk.

      «Jeg forstår fortsatt ikke hva du mener med tilbake», sa jeg.

      «Du er et sjeldent tilfelle av en politiker som… for å bruke kelnerjentas uttrykk… balanserer pragmatisme med velfunderte egne standpunkter. Og så skal det sies at partiet ditt har kommet langt siden bygging av landet, trepartssamarbeid og sånne greier.»

      Det overrasket meg at Bjørn var så vel bevandret i politisk teori, men jeg stusset litt over ordvalget.

      «Trepartssamarbeid er fortsatt en greie.»

      «Joda. Ikke misforstå. Men til å være et parti med røtter helt tilbake til, hva het det? Komintern! Herregud! Unnskyld ordbruken. Jeg mener, dere er jammen blitt en del av samfunnsmaskineriet. Igjen, ikke misforstå. På en god måte. Dere vet hvor skoen trykker. Skulle jeg bestemme, burde dere styre sammen med Krf. Da ville man ha fått forutsigbarhet og gode verdier i en perfekt miks.»

      «Du er vel ikke seriøs, Bjørn?» sa jeg. «Men forklar hva du mente med å gi tilbake? Selge meg rimelig hytte som takk for sist? Som takk for hva?»

      «Du vet da like godt som meg, hva dette er. Det er en kombinasjon av vårt vennskap og det at du ikke rir kjepphester i byggesaksutvalget.»

      «Det heter Areal- og miljøutvalget.»

      «Det gjør det selvfølgelig. Men der sitter altså du som leder, og en grassat god leder, det er du. Du får frem poengene og saksforholdene sånn at dere ikke drar beslutningene ut i det uendelige. Og beslutningene er nesten alltid til det beste.»

      «Til det beste for entreprenører og utbyggere, mener du?» sa jeg og la inn et avvæpnede smil.

      Servitøren kom og skjenket vin i prøvemengde. Bjørn smakte.

      «Fin den. Men hva er poenget med å servere den så nedkjølt? Vi sitter ikke ute en sommerdag og kikker på... turistene.»

      «Tar jeg den ut igjen?» Servitørens stemme var tilgjort rolig.

      «Hva? Nei da, lille venn. Den finner snart riktig temperatur her på bordet.»

      Maten kom. Bjørn tok en liten bit av fisken og smakte. «Den var perfekt», sa han, og virket nesten skuffet.

      Vi lot måltidet få ro noen minutter.

      «De har i alle fall anstendig kjøkken», sa Bjørn og hentet resten av sausen med en potetbit.

      Jeg sa meg enig, selv om laks eller ørret med agurksalat hadde gjort samme nytten for min del. Men Bjørn hadde insistert på å betale. Det var lenge siden vi hadde hatt en god prat, hadde han sagt, og så ville han gjerne ha noen råd fra meg.

      «Dessuten har jeg sannsynligvis en rausere representasjonskonto enn det du har», tilføyde han og tørket munnen med tøyservietten.

      «Akkurat nå er det ekstra viktig å ha deg og ditt kloke hode på plass i utvalget.»

      Jeg forsto hva som kom.

      «Du tenker på utbyggingen av løkka bak den nye ungdomsskolen? Men her er det snakk om en av de få grønne lungene vi har igjen. Jeg tror planforslaget ditt får juling av naboene, og selvfølgelig av de grønne. Flere i partiet er også imot.»

      «Du tenker på feil måte. Det er alltid noen som sier nei, uansett. Forandringer truer, og det er greit nok det. Men her må din jobb være å peke på alt vi får til. Det er ikke småtterier, det vet du godt. Vi skaper ganske enkelt nytt liv i et område som i dag er dødt. Her blir det offentlige og private tjenester, arbeidsplasser og butikker. Og dessuten, en splitter ny barnehage, til leie for kommunen eller andre aktører på vanvittig gode betingelser. Vi har allerede noen interessenter.»

      «For ikke å snakke om over hundre og tjue boenheter og tolv etasjer», sa jeg. «Bjørn, du vet det ikke lar seg gjøre.»

      «Vi drar selvfølgelig høyden ned til sju-åtte, som vi pleier. Bystyret får sin seier, bydelen får sin nye giv, vi sysselsetter en drøss håndverksbedrifter, pluss folkene i vårt eget entreprenørselskap. Og du? Du får hytte på fjellet. Til bare to mill.»

      Jeg sukket. «Hvorfor blinker ordet smøring i hodet mitt akkurat nå?»

      Ansiktet til Bjørn mørknet. Så flirte han, forsiktig, som om han ville inkludere meg i en morsomhet.

      «Du er godt oppdratt, du. Men nå ble jeg faktisk en smule fornærmet.» Han trakk stolen et par centimeter nærmere bordet.

      «Fornærmet?»

      «Nja, nei da. Ikke fornærmet. Litt overrasket, tenker jeg vi sier. For jeg er like opptatt som deg av å gjøre ting ordentlig. Uten snusk. Og smøring? Nei, vet du hva!»

      «Vet hva?»

      «Bestikkelser, og... og… korrupsjon... det er jo Italia og Frankrike, Spania, Sør-Amerika. Sånne land. Øst-Europa og Asia og hvor som helst. Det er kulturen der, har alltid vært det.»

      Bjørn gestikulerte med høyre hånda, og holdt på å velte vinglasset.

      «Vi to, vi står for noe helt annet. Vi står for noe som fungerer veldig, veldig bra», sa han. «Det er nettverk jeg snakker om. De gode nettverkene, nyttige nettverkene, nettverkene som gjør at vi finner den beste kompetansen, de beste folkene, uten en masse byråkrati og sløsing med ressurser. Det vinner alle på, også vanlige folk. Hele landet, faktisk.»

      Bordet ble ryddet, og så kom dessert, kaffe og Calvados.

      «Går det bra her?» sa servitøren. Nå var det lite entusiasme å merke, kanskje var hun sliten.

      Bjørn kikket spent på meg.

      «Ja, her er alt i skjønneste orden», sa jeg.

      Servitøren forlot oss, og Bjørn hevet glasset med brennevin.

      «Skål», sa han.

      «Skål», sa jeg.

      Og så lo vi godt.

